Ehdotus NEUVOSTON PÄÄTÖKSEKSI,

tehty . . . päivänä . . . kuuta,

assosiaationeuvostossa vahvistettavasta yhteisön kannasta Unkarin osallistumiseen kulttuurialalla toteutettaviin yhteisön ohjelmiin (98/C 182/04)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 128 artiklan 3 kohdan yhdessä 228 artiklan 3 kohdan ensimmäisen alakohdan kanssa,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Euroopan yhteisöjen ja niiden jäsenvaltioiden sekä Unkarin tasavallan assosioinnista tehdyn Eurooppa-sopimuksen lisäpöytäkirja tuli voimaan 1 päivänä helmikuuta 1996,

lisäpöytäkirjan 1 artiklan mukaisesti Unkari voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti kulttuurialalla, ja 2 artiklan mukaisesti assosiaationeuvosto päättää Unkarin 1 artiklassa tarkoitettuihin toimiin osallistumisen ehdoista,

taide- ja kulttuuritoimintaa koskevasta Euroopan laajuisesta tukiohjelmasta (jäljempänä `Kaleidoskooppi`) 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY (1) ja erityisesti sen 4 artiklassa, kirjan ja lukemisen alaa koskevasta kääntämisen kattavasta tukiohjelmasta (jäljempänä `Ariane`) 6 päivänä lokakuuta 1997 tehdyssä Euroopan parlamentin ja neuvoston päätöksessä N:o 2085/97/EY (2) ja erityisesti sen 4 artiklassa sekä kulttuuriperintöä koskevasta yhteisön toimintaohjelmasta (jäljempänä `Rafael`) 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY (3) ja erityisesti sen 6 artiklassa säädetään, että Keski- ja Itä-Euroopan assosioituneet maat voivat osallistua näihin ohjelmiin assosiaatiosopimusten yhteisön ohjelmiin osallistumista koskevien lisäpöytäkirjojen edellytysten mukaisesti,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Unkarin Eurooppa-sopimuksella perustetussa assosiaationeuvostossa vahvistettava yhteisön kanta, joka koskee Unkarin osallistumista yhteisön kulttuuria koskeviin ohjelmiin, on esitetty liitteenä olevassa assosiaationeuvoston päätösluonnoksessa.

Tehty . . .

Neuvoston puolesta

. . .

(1) EYVL L 99, 20.4.1996, s. 20.

(2) EYVL L 291, 24.10.1997, s. 26.

(3) EYVL L 305, 8.11.1997, s. 31.

Luonnos EY:n JA UNKARIN ASSOSIAATIONEUVOSTON PÄÄTÖS N:o . . ./. ., tehty . . . päivänä . . . kuuta, Unkarille asetettavista ehdoista kulttuurialalla toteutettaviin yhteisön ohjelmiin osallistumiseksi

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Unkarin tasavallan assosiaatiosta tehdyn Eurooppa-sopimuksen (1),

ottaa huomioon Euroopan yhteisöjen ja niiden jäsenvaltioiden sekä Unkarin tasavallan assosioinnista tehdyn Eurooppa-sopimuksen lisäpöytäkirjan Unkarin osallistumisesta yhteisön ohjelmiin (2) ja erityisesti sen 1 ja 2 artiklan,

sekä katsoo, että

lisäpöytäkirjan 1 artiklan mukaisesti Unkari voi osallistua yhteisön puiteohjelmiin, erityisohjelmiin, hankkeisiin ja muihin yhteisön toimiin erityisesti kulttuurialalla, ja

lisäpöytäkirjan 2 artiklan mukaisesti assosiaationeuvosto päättää ehdoista, jotka koskevat Unkarin osallistumista 1 artiklassa tarkoitettuun toimintaan,

ON PÄÄTTÄNYT SEURAAVAA:

1 artikla

Unkari osallistuu Euroopan yhteisön Kaleidoskooppi-, Ariane- ja Rafael-ohjelmiin liitteissä I ja II olevien ehtojen mukaisesti; kyseiset liitteet ovat olennainen osa tätä päätöstä.

2 artikla

Tätä päätöstä sovelletaan ohjelmien keston ajan.

3 artikla

Tämä päätös tulee voimaan sen hyväksymistä seuraavan kuukauden ensimmäisenä päivänä.

Tehty . . .

Assosiaationeuvoston puolesta

Puheenjohtaja

. . .

(1) EYVL L 358, 31.12.1994.

(2) EYVL L 317, 30.12.1995.

LIITE I

EHDOT UNKARIN OSALLISTUMISELLE KALEIDOSKOOPPI-, ARIANE- JA RAFAEL-OHJELMIIN

1. Unkari osallistuu kaikkiin Kaleidoskooppi-, Ariane- ja Rafael-ohjelmien, jäljempänä `ohjelmat`, toimiin taide- ja kulttuuritoimintaa koskevasta Euroopan laajuisesta tukiohjelmasta (jäljempänä `Kaleidoskooppi`) 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY, kirjan ja lukemisen alaa koskevasta kääntämisen kattavasta tukiohjelmasta (jäljempänä `Ariane`) 6 päivänä lokakuuta 1997 tehdyssä Euroopan parlamentin ja neuvoston päätöksessä N:o 2085/97/EY sekä kulttuuriperintöä koskevasta yhteisön toimintaohjelmasta (jäljempänä `Rafael`) 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY vahvistettujen tavoitteiden, perusteiden, menettelyjen ja määräaikojen mukaisesti, ellei tässä päätöksessä toisin säädetä.

2. Osallistumisedellytykset täyttävien unkarilaisten laitosten, järjestöjen ja yksityishenkilöiden hakemusten tekemiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin.

3. Unkarin ehdottamiin monikansallisiin hankkeisiin ja toimiin on otettava vähimmäismäärä kumppaneita yhteisön jäsenvaltioista ohjelmien yhteisöllisen ulottuvuuden varmistamiseksi. Tästä vähimmäismäärästä päätetään ohjelmien toteuttamisen yhteydessä ottaen huomioon toimien luonne, yksittäisten hankkeiden osanottajien määrä ja ohjelmiin osallistuvien maiden määrä.

4. Unkari maksaa vuosittain Euroopan yhteisöjen yleiseen talousarvioon rahoitusosuuden kattaakseen sen ohjelmiin osallistumisesta aiheutuvat kustannukset (katso liite II). Assosiaatiokomitea voi tarvittaessa mukauttaa tätä rahoitusosuutta.

5. Yhteisön jäsenvaltiot ja Unkari tekevät voimassa olevien säännösten rajoissa kaikkensa helpottaakseen edellytykset täyttävien henkilöiden vapaata liikkuvuutta ja oleskelua Unkarissa ja yhteisön jäsenvaltioissa tämän päätöksen soveltamisalaan kuuluviin ohjelmiin osallistumiseksi.

6. Euroopan yhteisöjen komissio ja Unkari arvioivat kumppanuuden perusteella jatkuvasti Unkarin osallistumista ohjelmiin, sanotun kuitenkaan rajoittamatta komission ja yhteisön tilintarkastustuomioistuimen sellaisten tehtävien hoitoa, jotka koskevat ohjelmien arviointia Kaleidoskooppi-, Ariane- ja Rafael-ohjelmista tehtyjen päätösten (8 ja 10 artiklan) nojalla. Unkari antaa tarvittavat kertomukset komissiolle ja osallistuu yhteisön siinä yhteydessä määräämiin muihin erityistoimiin.

7. Unkari kutsutaan kaikkiin ennen ohjelmakomiteoiden säännöllisiä kokouksia pidettäviin koordinointikokouksiin, joissa käsitellään tämän päätöksen täytäntöönpanoa koskevia kysymyksiä, sanotun kuitenkaan rajoittamatta Kaleidoskooppi-ohjelmasta tehdyn päätöksen 5 artiklassa, Ariane-ohjelmasta tehdyn päätöksen 5 artiklassa ja Rafael-ohjelmasta tehdyn päätöksen 7 artiklassa tarkoitettuja menettelyjä. Komissio ilmoittaa Unkarille kyseisten säännöllisten kokousten tuloksista.

8. Hakemusmenettelyssä, sopimuksissa, annettavissa kertomuksissa ja muissa ohjelmien hallinnollisissa järjestelyissä käytettävän kielen on oltava jokin yhteisön virallisista kielistä.

LIITE II

UNKARIN RAHOITUSOSUUS KALEIDOSKOOPPI-, ARIANE- JA RAFAEL- OHJELMISSA

1. Unkarin rahoitusosuus kattaa:

- ohjelmista myönnettävän taloudellisen tuen unkarilaisille osallistujille,

- ohjelmien hallinnolliset lisäkustannukset, jotka liittyvät komission vastuulla olevaan ohjelman hallinnointiin ja jotka aiheutuvat Unkarin osallistumisesta ohjelmiin.

2. Kunakin varainhoitovuonna unkarilaisten edunsaajien ohjelmista saamien tukien tai muiden taloudellisten avustusten yhteismäärä ei saa olla suurempi kuin Unkarin maksama rahoitusosuus sen jälkeen, kun hallinnollisluonteiset lisäkustannukset on vähennetty.

Jos Unkarin Euroopan yhteisöjen yleiseen talousarvioon maksama rahoitusosuus hallinnollisluonteisten lisäkustannusten vähentämisen jälkeen on suurempi kuin unkarilaisten edunsaajien ohjelmista saamien tukien tai muiden taloudellisten avustusten yhteismäärä, komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelmien päättyessä, vastaava määrä maksetaan takaisin Unkarille.

3. Kaleidoskooppi

Unkarin vuosittainen rahoitusosuus on 91 523 ecua vuodesta 1998. Tästä määrästä 5 987 ecua on tarkoitettu käytettäväksi sellaisten hallinnollisluonteisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Unkarin osallistumisesta siihen.

4. Ariane

Unkarin vuosittainen rahoitusosuus on 26 001 ecua vuodesta 1998. Tästä määrästä 1 701 ecua on tarkoitettu käytettäväksi sellaisten hallinnollisluonteisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Unkarin osallistumisesta siihen.

5. Rafael

Unkarin vuosittainen rahoitusosuus on 112 324 ecua vuodesta 1998. Tästä määrästä 7 348 ecua on tarkoitettu käytettäväksi sellaisten hallinnollisluonteisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Unkarin osallistumisesta siihen.

6. Yhteisöjen yleiseen talousarvioon sovellettavia varainhoitoasetuksia sovelletaan erityisesti Unkarin rahoitusosuuden hallintaan.

Tämän päätöksen tultua voimaan ja kunkin seuraavan vuoden alussa komissio pyytää Unkaria maksamaan sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina, ja se maksetaan komission ecumääräiselle pankkitilille.

Unkari maksaa rahoitusosuutensa tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos rahoitusosuuden maksu viivästyy, Unkari maksaa korkoa maksamattomasta määrästä eräpäivästä alkaen. Korkona käytetään eräpäivän kuukautena voimassa olevaa Euroopan raha-asiain yhteistyörahaston ecumääräisiin toimiinsa soveltamaa korkoa korotettuna 1,5 prosenttiyksiköllä.

7. Unkari maksaa 3, 4 ja 5 kohdassa tarkoitetut hallinnollisluonteiset lisäkustannukset kansallisesta talousarviostaan.

8. Vuotta 1998 varten Unkari maksaa 50 prosenttia Kaleidoskooppi-, Ariane- ja Rafael-ohjelmiin osallistumisestaan aiheutuvista jäljellä olevista kustannuksista kansallisesta talousarviostaan ja 50 prosenttia PHARE-määrärahoistaan PHARE-ohjelman tavanomaisista ohjelmointimenettelyistä riippuen.

Vuotta 1999 varten Unkari maksaa 50 prosenttia Rafael-ohjelmaan osallistumisestaan aiheutuvista jäljellä olevista kustannuksista kansallisesta talousarviostaan ja 50 prosenttia PHARE-määrärahoistaan PHARE-ohjelman tavanomaisista ohjelmointimenettelyistä riippuen.

Vuonna 2000 jakauma on Unkarin Rafael-ohjelmaan osallistumisen osalta sama kuin vuonna 1999, jos kyseiset budjettivarat ovat käytettävissä yhteisössä ja Unkarissa.